[pic] | EURÓPAI BIZOTTSÁG |

Brüsszel, 2011.2.16.

COM(2011) 67 végleges

2011/0035 (NLE)

Javaslat

A TANÁCS HATÁROZATA

(…)

a környezetben tartósan megmaradó szerves szennyező anyagokról (POP) szóló Stockholmi Egyezmény részes feleinek ötödik konferenciája alkalmával az Európai Unió nevében az A. melléklet módosítására irányuló javaslat kapcsán képviselendő álláspontról

INDOKOLÁS

A környezetben tartósan megmaradó szerves szennyező anyagokról (POP) szóló Stockholmi Egyezményt[1] az Egyesült Nemzetek Környezetvédelmi Programja (UNEP) keretében folytatott, három évig tartó tárgyalásokat követően 2001 májusában fogadták el.

Az Európai Közösség és tagállamai[2] részes felei az egyezménynek[3], amelynek rendelkezéseit a környezetben tartósan megmaradó szerves szennyező anyagokról és a 79/117/EGK irányelv módosításáról szóló, 2004. április 29-i 850/2004/EK európai parlamenti és tanácsi rendelet[4] (a POP-rendelet) ültette át az európai uniós jogba.

A Stockholmi Egyezmény általános célkitűzése az emberi egészség és a környezet megóvása a környezetben tartósan megmaradó szerves szennyező anyagoktól. Az egyezmény konkrét utalást tesz a Környezetről és Fejlődésről szóló 1992. évi Riói Nyilatkozat 15. elvében kifejtett elővigyázatossági megközelítésre. Ezt az elvet az egyezmény 8. cikke hajtja végre, amely rögzíti az egyezmény mellékleteinek újabb vegyi anyagokkal történő kiegészítésére vonatkozó szabályokat.

A Stockholmi Egyezmény A. mellékletében eredetileg szereplő kilenc, szándékosan előállított vegyi anyag (az aldrin, a klórdán, a dieldrin, az endrin, a heptaklór, a hexaklór-benzol, a mirex, a toxafén és a poliklórozott bifenilek [PCB-k]) gyártása és felhasználása – néhány általános, illetve speciális kivétel mellett – tilos. A Stockholmi Egyezmény B. mellékletének megfelelően szigorú korlátozás alá esik továbbá a DDT nevű peszticid gyártása és felhasználása, amelyet számos fejlődő ország jelenleg is alkalmaz a maláriát és egyéb betegségeket közvetítő állatok (vektorok) elleni küzdelem céljára. Végül a C. melléklet három olyan anyagot tartalmaz (PCDD/PCDF, HCB és PCB), amelyek képződése és kibocsátása nem szándékos. Ezen anyagok mellé a részes felek 2009. májusi negyedik konferenciáján hozott határozatok értelmében 9 újabb került felvételre a mellékletekbe (a kereskedelmi forgalomban levő oktabróm-difenil-éter és pentabróm-difenil-éter, a PFOS, a klórdekon, a hexabróm-bifenil, az alfa-hexaklór-ciklohexán, a béta-hexaklór-ciklohexán, a lindán és a pentaklór-benzol).

A Stockholmi Egyezmény részes feleinek 2011 áprilisában tartandó ötödik konferenciáján határozni kellene egy új vegyi anyag, az Európai Unió által 2007-ben felvételre javasolt endoszulfán felvételéről az egyezmény A. mellékletébe.

ÚJ POP-ANYAGOK FELVÉTELE AZ EGYEZMÉNY MELLÉKLETEIBE

Az egyezmény 8. cikke értelmében bármely részes fél terjeszthet javaslatot az egyezmény titkársága elé egy vegyi anyagnak az A., a B. és/vagy a C. mellékletbe történő felvételére. A titkárság ellenőrzi, hogy a javaslat tartalmazza-e a szükséges információkat. Ha a javaslat megfelel az előírásoknak, a titkárság továbbítja azt a Környezetben Tartósan Megmaradó Szerves Szennyező Anyagokat Felülvizsgáló Bizottság (POP RC) felé. Ez a bizottság megvizsgálja a javaslatot valamennyi rendelkezésre bocsátott adat figyelembevételével. Amennyiben a bizottság úgy határoz, hogy a szükséges kritériumok teljesültek, elvégzi a javaslat felülvizsgálatát, és elkészíti a kockázati profil tervezetét.

Amennyiben a bizottság e felülvizsgálat alapján arra a következtetésre jut, hogy a vegyi anyag – a környezetben való nagyfokú vándorlási képessége folytán – jelentős károkat okozhat az emberi egészségben és/vagy a környezetben, és ily módon indokolt a globális fellépés, a javaslatot továbbengedi, és elkészítésre kerül egy kockázatkezelési értékelés, amelyben szerepel az adott vegyi anyagra vonatkozó lehetséges korlátozó intézkedések elemzése.

Ennek alapján a bizottság javaslatot tesz arra vonatkozóan, hogy a részes felek konferenciája megfontolja-e a vegyi anyagnak az A., a B. és/vagy a C. mellékletbe való felvételét. A végső döntést a részes felek konferenciája hozza meg.

AZ A., B. ÉS/VAGY C. MELLÉKLET MÓDOSÍTÁSÁRA VONATKOZÓ SZABÁLYOK

Az egyezmény 22. cikke értelmében az A., a B. és/vagy a C. melléklet módosításait a részes felek konferenciája által hozott határozattal fogadják el, és a módosítások attól az időponttól számított egy év elteltével lépnek hatályba, amikor a letéteményestől megérkezik az A., a B. és/vagy a C. melléklet módosításáról szóló értesítés. Az adott melléklet módosítása nem lép hatályba azon részes felek számára, amelyek nem fogadták el azt.

A KÉRDÉSES ANYAG ÉS AZ UNIÓS JOG VISZONYA

Az endoszulfán kapcsán korábban határozat született a növényvédő szerek forgalomba hozataláról szóló, 1991. július 15-i 91/414/EGK tanácsi irányelvbe való felvétel megtagadásáról. Azonban a Stockholmi Egyezmény A., B. és/vagy C. mellékletében feltüntetésre kerülő valamennyi anyagnak szerepelnie kell a környezetben tartósan megmaradó szennyező anyagokra vonatkozó uniós rendeletben annak érdekében, hogy az európai uniós végrehajtás megfeleljen az EU nemzetközi kötelezettségvállalásainak[5]. A nemzetközi jogi eszközök – azon túl, hogy egyes anyagok esetében korlátozásokat írnak elő – jelentéstételi kötelezettségeket is tartalmaznak, amelyek a rendeletben is szerepelnek. Ezért annak érdekében, hogy az EU nemzetközi kötelezettségvállalásainak teljesülése áttekinthető maradjon, valamint biztosítható legyen a következetes jelentéstétel, célszerű, hogy az endoszulfán felvételre kerüljön a rendelet megfelelő mellékletébe, még akkor is, ha más európai uniós jogi eszközök részben már korlátozzák használatát.

A KÖRNYEZETBEN TARTÓSAN MEGMARADÓ SZERVES SZENNYEZő ANYAGOKAT FELÜLVIZSGÁLÓ BIZOTTSÁG AJÁNLÁSAI

A bizottság 2010 októberében tartott ötödik ülésén javasolta az ipari endoszulfán (CAS-szám: 115-29-7) és izomerjei (CAS-számok: 959-98-8 és 33213-65-9), valamint az endoszulfán-szulfát (CAS-szám: 1031-07-8) felvételét a Stockholmi Egyezmény A. mellékletébe néhány speciális kivétel mellett, és úgy döntött, hogy az egyezmény 8. cikkének (9) bekezdésével összhangban e javaslatát a részes felek 2011. április 25–29-én tartandó konferenciája elé terjeszti megfontolásra.

Elképzelhető, hogy a részes felek konferenciája úgy dönt, hogy egyes felek számára korlátozott időre kivételt engedélyez, ami lehetővé teszi az endoszulfánra, annak izomerjeire és az endoszulfán-szulfátra vonatkozó kiküszöbölési kötelezettség fokozatos érvénybe léptetését.

AZ EU ÁLLÁSPONTJA

A fentiekre figyelemmel a Stockholmi Egyezmény részes feleinek ötödik ülésén az Európai Uniónak támogatnia kell a Stockholmi Egyezmény azon módosítását, amely az ipari endoszulfán, annak izomerjei és az endoszulfán-szulfát vegyi anyagoknak az A. mellékletbe való felvételére irányul.

2011/0035 (NLE)

Javaslat

A TANÁCS HATÁROZATA

(…)

a környezetben tartósan megmaradó szerves szennyező anyagokról (POP) szóló Stockholmi Egyezmény részes feleinek ötödik konferenciája alkalmával az Európai Unió nevében az A. melléklet módosítására irányuló javaslat kapcsán képviselendő álláspontról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,

tekintettel a Bizottság javaslatára[6],

mivel:

1. A Szerződés 191. cikkének megfelelően az Európai Unió környezetpolitikájának egyik célkitűzése a globális környezeti problémák leküzdésére irányuló intézkedések ösztönzése nemzetközi szinten.

2. A környezetben tartósan megmaradó szerves szennyező anyagokról szóló Stockholmi Egyezményt (a továbbiakban: az egyezmény) az Európai Unió 2004. november 16-án ratifikálta a környezetben tartósan megmaradó szerves szennyező anyagokról szóló Stockholmi Egyezménynek az Európai Közösség részéről való megkötéséről szóló, 2004. október 14-i 2006/507/EK tanácsi határozat[7] alapján.

3. Az egyezményből fakadó kötelezettségeket az Európai Unió a környezetben tartósan megmaradó szerves szennyező anyagokról és a 79/117/EGK irányelv módosításáról szóló, 2004. április 29-i 850/2004/EK európai parlamenti és tanácsi rendelet[8] (a POP-rendelet) révén hajtotta végre.

4. Az Európai Unió nagy hangsúlyt fektet arra, hogy az egyezmény A., B. és/vagy C. melléklete fokozatosan bővüljön olyan új anyagokkal, amelyek esetében teljesülnek a POP-anyagként való besorolás kritériumai, figyelembe véve az elővigyázatosság elvét, és szem előtt tartva az egyezmény célkitűzésének teljesítését, valamint a 2002-es johannesburgi világcsúcson az összes kormány által tett azon kötelezettségvállalást, amely szerint 2020-ra a minimálisra kell csökkenteni a vegyi anyagok káros hatását.

5. Az egyezmény 22. cikkével összhangban az A., a B. és a C. melléklet módosításait a részes felek konferenciája által hozott határozattal fogadják el, és a módosítások attól az időponttól számított egy év elteltével lépnek hatályba, amikor a letéteményestől megérkezik a módosításról szóló értesítés. A módosítás nem lép hatályba azon részes felek számára, amelyek azt nem fogadták el.

6. Miután az Európai Unió 2007-ben az endoszulfán felvételére vonatkozó javaslatot nyújtott be, az egyezmény által létrehozott, a Környezetben Tartósan Megmaradó Szerves Szennyező Anyagokat Felülvizsgáló Bizottság (POP RC) elvégezte az endoszulfánnal kapcsolatos vizsgálatokat. A bizottság arra a megállapításra jutott, hogy az endoszulfán megfelel az egyezmény kritériumainak. A részes felek soron következő konferenciája várhatóan határoz az ipari endoszulfán, annak izomerjei és az endoszulfán-szulfát felvételéről az egyezmény A. mellékletébe. Elképzelhető, hogy igény merül fel speciális kivételek iránt (egyes felek számára engedélyezett határozott idejű eltérések formájában), és a részes felek ötödik konferenciáján az EU-nak képesnek kell lennie arra, hogy az ilyen igényekre reagáljon.

7. A Bizottság 2005. december 2-i határozata[9] rendelkezik az endoszulfánnak a növényvédő szerek forgalomba hozataláról szóló, 1991. július 15-i 91/414/EGK tanácsi irányelv[10] I. mellékletébe történő felvétele megtagadásáról és az e hatóanyagot tartalmazó növényvédő szerek engedélyének visszavonásáról.

8. Amennyiben az egyezmény A. mellékletébe módosítás útján felvételre kerül az ipari endoszulfán, annak izomerjei és az endoszulfán-szulfát, a POP-rendelet módosításra szorul. A rendelet 14. cikkének (1) bekezdése alapján ha egy anyagot az egyezménybe felvesznek, akkor a rendelet mellékletének ennek megfelelő módosítása az 1999/468/EK határozat 5. és 7. cikkében említett rendes bizottsági eljárások szerint történhet, figyelemmel a határozat 8. cikkére is.

9. Az A. melléklet módosítását támogatni kell,

ELFOGADTA EZT A HATÁROZATOT:

1. cikk

A Stockholmi Egyezmény részes feleinek ötödik konferenciáján az Európai Bizottság az Európai Unió nevében támogatja a Stockholmi Egyezmény A. mellékletének az endoszulfán felvételére irányuló módosítását.

Kelt Brüsszelben, […]-án/-én.

a Tanács részéről

az elnök

[...]

[1] http://www.pops.int/documents/convtext/convtext_en.pdf

[2] Három uniós tagállam (Írország, Olaszország és Málta) még nem ratifikálta az egyezményt.

[3] HL L 209., 2006.7.31., 1. o.

[4] HL L 158., 2004.4.30., 7. o.

[5] Ugyanez érvényes a környezetben tartósan megmaradó szennyező anyagokról szóló ENSZ EGB-jegyzőkönyv I., II. és/vagy III. mellékletébe felvett anyagokra is.

[6] HL C […], […], […]. o.

[7] HL L 209., 2006.7.31., 1. o.

[8] HL L 158., 2004.4.30., 7. o.

[9] HL L 317., 2005.12.3., 25. o.

[10] HL L 230., 1991.8.19., 1. o.